MT Il-Ġurnal Uffiċjali tal-Unjoni Ewropea L 15/2

REGOLAMENT TAL-KUMMISSJONI (UE) 2016/67

tad-19 ta' Jannar 2016

li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwi għall-ametoktradin, il-klorotalonil, id-difenilammina, il-flonikamid, il-fluważinam, il-fluwossastrobin, il-ħalauksifen-metil, il-propamokarb, il-protijokonażol, it-tijakloprid u t-trifloksistrobin f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a) tiegħu,

Billi:

(1) Il-livelli massimi ta' residwi (MRLs) għall-klorotalonil, il-propamokarb, it-tijakloprid u t-trifloksistrobin, ġew stipulati fl-Anness II tar-Regolament (KE) Nru 396/2005. L-MRLs għall-ametoktradin, il-flonikamid, il-fluważinam, il-fluwossastrobin, il-protijokonażol, ġew stabbiliti fil-Parti A tal-Anness III ta' dak ir-Regolament. Il-MRLs għad-difenilammina ġew stabbiliti fl-Anness V u fil-Parti A tal-Anness III ta' dak ir-Regolament. Għall-ħalauksifen-metil, ma ġew stipulati ebda MRLs speċifiċi u s-sustanza ma ġietx inkluża fl-Anness IV ta ' dak ir-Regolament, għaldaqstant japplika l-valur prestabbilit ta' 0,01 mg/kg stipulat fl-Artikolu 18(1)(b).

(2) Fil-kuntest ta' proċedura għall-awtorizzazzjoni tal-użu ta' prodott għall-protezzjoni tal-pjanti li fih is-sustanza attiva ametoktradin fuq is-salvja u l-ħabaq, saret applikazzjoni skont l-Artikolu 6(1) tar-Regolament (KE) Nru 396/2005 biex jiġu emendati l-MRLs eżistenti.

(3) Fir-rigward tal-flonikamid, saret applikazzjoni ta' dan it-tip għall-bżar, il-Brussels Sprouts, il-piżelli (mingħajr miżwed), iż-żerriegħa tal-qoton, ix-xgħir, il-ħafur u s-segala. Fir-rigward tal-fluważinam, saret applikazzjoni ta' dan it-tip għat-tadam. Fir-rigward tal-fluwossastrobin u mal-protijokonażol, saru applikazzjonijiet ta' dan it-tip għax-shallots. Fejn tidħol il-propamokarb, saret applikazzjoni ta' dan it-tip għall-kurrat. Fir-rigward tat-tijakloprid, saret applikazzjoni ta' dan it-tip għall-artiċokks.

(4) Skont l-Artikolu 6(2) u (4) tar-Regolament (KE) Nru 396/2005, saret applikazzjoni ta' dan it-tip għall-klorotalonil użat fuq il-cranberries. L-applikant isostni li l-użu awtorizzat ta' dik is-sustanza fuq dik l-għalla fl-Istati Uniti wassal għal residwi li jeċċedu l-MRLs li hemm fir-Regolament (KE) Nru 396/2005 u li hemm bżonn ta' MRL ogħla biex ma jkunx hemm ostakli għall-kummerċ fl-importazzjoni ta' dik l-għalla.

(5) Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta' evalwazzjoni ntbagħtu lill-Kummissjoni.

(6) L-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, ivvalutat l-applikazzjonijiet u r-rapporti ta' evalwazzjoni, u eżaminat b'mod partikolari r-riskji għall-konsumaturi u, fejn rilevanti, għall-annimali, u tat l-opinjonijiet motivati tagħha dwar l-MRLs proposti (2). Din għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.

(7) Għall-propamokarb, l-Awtorità tirrakkomanda l-istabbiliment ta' MRL ġdid għall-kurrat fil-livell ta' 30 mg/kg, li nkiseb billi tqarrab il-valur ta' 20 mg/kg ikkalkulat bil-kalkolatur tal-MRL tal-Organizzazzjoni għall-Kooperazzjoni u l-Iżvilupp Ekonomiċi (OECD). L-MRL propost mhux se jkun ta' periklu għall-konsumaturi minħabba li bl-applikazzjoni ta' fattur ta' tisjir ta' 0,88 miksub għall-kurrat mill-għelejjel bil-weraq, mhuwiex se jissupera d-doża akuta ta' referenza. Madankollu, minħabba t-tħassib li esprimew xi Stati Membri, ikun aktar xieraq li l-MRL jiġi stabbilit fil-livell ta' 20 mg/kg, mingħajr ma jitqarrab il-valur. Dan il-valur ikopri sew l-użi prevvisti għall-kurrat.

(8) Fir-rigward tal-applikazzjonijiet l-oħra kollha, l-Awtorità kkonkludiet li ġew issodisfati r-rekwiżiti kollha fir-rigward tad-dejta u li, abbażi ta' valutazzjoni tal-esponiment tal-konsumaturi għas-27 grupp speċifiku Ewropew tal-konsumaturi, il-modifiki fl-MRLs mitluba mill-applikanti kienu aċċettabbli mil-lat tas-sikurezza tal-konsumaturi. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanzi. L-Awtorità kkonkludiet ukoll li la l-esponiment tul il-ħajja għal dawk is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi, u lanqas l-esponiment għal perjodu qasir permezz ta' konsum estrem tal-għelejjel u l-prodotti rilevanti ma wrew li kien hemm riskju li jinqabżu l-konsum aċċettabbli ta' kuljum jew id-doża akuta ta' referenza.

(9) Fir-rigward tad-difenilammina, ir-Regolament tal-Kummissjoni (UE) Nru 772/2013 (3) iffissa MRLs temporanji għat-tuffieħ u għall-lanġas. Id-dejta tal-monitoraġġ turi li għad hemm l-okkorrenza ta' kontaminazzjoni kroċjata li taffettwa t-tuffiegħ u l-lanġas mhux ittrattat. Sabiex jingħata ż-żmien meħtieġ għall-operaturi tan-negozju sabiex jitneħħew kompletament ir-residwi tad-difenilammina f'faċilitajiet ta' ħażna, huwa xieraq li jinżammu dawk l-MRLs temporanji, li se jiġu eżaminati mill-ġdid. L-eżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(10) Fil-5 ta' Lulju 2013 il-Kummissjoni tal-Codex Alimentarius (CAC) (4) adottat limitu ta' residwu massimu tal-Codex (CXL) għat-trifloksistrobin fiż-żebbuġ għall-produzzjoni taż-żejt. Is-CXL huwa sikur għall-konsumaturi fl-Unjoni (5) u għaldaqstant għandu jiġi inkluż fir-Regolament (KE) Nru 396/2005 bħala MRL.

(11) Fir-rigward tat-tijakloprid u mat-trifloksistrobin, diversi MRLs ġew modifikati bir-Regolament tal-Kummissjoni (UE) 2015/1200 (6). Dak ir-Regolament baxxa l-MRLs għat-tijakloprid fl-artiċokks u għat-trifloksistrobin fiż-żebbuġ għall-produzzjoni taż-żejt għal-limiti rilevanti ta' kwantifikazzjoni mit-12 ta' Frar 2016. Fl-interess taċ-ċertezza legali, huwa xieraq li l-MRLs prevvisti f'dan ir-Regolament jibdew japplikaw mill-istess data.

(12) Għall-ħalauksifen-metil, l-Awtorità bagħtet konklużjoni dwar l-evalwazzjoni bejn il-pari tal-valutazzjoni tar-riskju tal-pestiċidi ta' dik is-sustanza attiva (7). F'dak il-qafas, huwa rrakkomandat li jiġu ffissati MRLs li jkopru l-użi rappreżentattivi skont prattiki agrikoli tajba fl-Unjoni. Il-Kummissjoni kkonsultat mal-laboratorji ta' referenza tal-Unjoni Ewropea dwar il-limiti ta' kwantifikazzjoni xierqa.

(13) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tas-suġġett ikkunsidrat, l-emendi xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(14) Għaldaqstant, ir-Regolament (KE) Nru 396/2005 għandu jiġi emendat skont dan.

(15) Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II, III u V tar-Regolament (KE) Nru 396/2005 huma emendati skont l-Anness ta' dan ir-Regolament.

Artikolu 2

Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

Madankollu, għandu japplika mit-12 ta' Frar 2016 fir-rigward tal-MRL għal tijakloprid fl-artiċokks u l-MRL għat-trifloksistrobin fiż-żebbuġ għall-produzzjoni taż-żejt.

Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, id-19 ta' Jannar 2016. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) Ir-rapporti xjentifiċi tal-EFSA huma disponibbli online: http://www.efsa.europa.eu

Reasoned opinion on the modification of the existing MRLs for ametoctradin in sage and basil (Opinjoni motivata dwar il-modifika tal-MRLs eżistenti għall-ametoktradin fuq is-salvja u l-ħabaq). EFSA Journal 2015;13(6):4153 [22 pp.].

L-iffissar ta' livell ta' toleranza għall-klorotalonil fil-cranberries. EFSA Journal 2015;13(7):4193 [21 pp.].

Reasoned opinion on the modification of the existing MRLs for flonicamid in several crops (Opinjoni motivata dwar il-bidla fl-MRLs eżistenti għall-flonikamid f'diversi għelejjel). EFSA Journal 2015;13(5):4103 [26 pp.].

Reasoned opinion on the setting of a new MRL for fluazinam in tomatoes (Opinjoni motivata dwar l-iffissar ta' MLR ġdid għall-fluważinam fit-tadam). EFSA Journal 2015;13(6):4154 [23 pp.].

Modification of the existing maximum residue level (MRL) for fluoxastrobin in shallots (Il-modifika tal-limitu massimu ta' residwi eżistenti (MRL) għall-fluwossastrobin fix-shallots). EFSA Journal 2015;13(6):4143 [19 pp.].

Reasoned opinion on the modification of the existing maximum residue levels for propamocarb in onions, garlic, shallots and leeks (Opinjoni motivata dwar il-modifika tal-livelli massimi ta' residwi eżistenti għall-propamokarb fil-basal, fit-tewm, fix-shallots u fil-kurrat). EFSA Journal 2015;13(4):4084[20 pp.].

Modification of the existing maximum residue level (MRL) for prothioconazole in shallots (Il-modifika tal-limitu massimu ta' residwi eżistenti (MRL) għall-protijokonażol fix-shallots). EFSA Journal 2015;13(5):4105 [20 pp.].

Modification of the existing maximum residue level for thiacloprid in Jerusalem artichokes (Il-modifika tal-limitu massimu ta' residwi eżistenti għat-tijakloprid fl-artiċokks). EFSA Journal 2015;13(7):4191 [18 pp.].

(3) Ir-Regolament tal-Kummissjoni (UE) Nru 772/2013 tat-8 ta' Awwissu 2013 li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwi għad-difenilammina f'ċerti prodotti jew fuqhom (ĠU L 217, 13.8.2013, p. 1).

(4) Ir-rapporti tal-Kumitat Codex dwar ir-Residwi fil-Pestiċidi huwa disponibbli fuq: http://www.codexalimentarius.org/download/report/799/REP13_PRe.pdf

Il-programm konġunt tal-FAO/WHO dwar l-istandards fl-ikel tal-Kummissjoni Codex Alimentarius. L-appendiċijiet II u III. Is-Sitta u Tletin Sessjoni. Ruma, l-Italja, mill-1 sal-5 ta' Lulju 2013.

(5) Scientific support for preparing an EU position for the 45th Session of the Codex Committee on Pesticide Residues (CCPR) (Appoġġ xjentifiku għat-tħejjija ta' pożizzjoni tal-UE għall-45 Sessjoni tal-Kumitat Codex dwar ir-Residwi tal-Pestiċidi (CCPR)). EFSA Journal 2013;11(7):3312 [210 pp.]. doi:10.2903/j.efsa.2013.3312.

(6) Ir-Regolament tal-Kummissjoni (UE) 2015/1200 tat-22 ta' Lulju 2015 li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwu amidosulfuron, il-feneżammid, il-kresoksim-metil, it-tijakloprid u t-trifloksistrobina f'ċerti prodotti jew fuqhom (ĠU L 195, 23.7.2015, p. 1).

(7) Conclusion on the peer review of the pesticide risk assessment of the active substance halauxifen-methyl (XDE-729 methyl) (Konklużjoni dwar l-evalwazzjoni bejn il-pari tal-valutazzjoni tar-riskju tal-pestiċidi tas-sustanza attiva ħalauksifen-metil (XDE-729 metil)). EFSA Journal 2014;12(12):3913 [93 pp.].